**David Klenerman** (s. 1959) on brittiläinen biofyysisen kemian tutkija ja professori, jonka tutkimusura Cambridgen yliopistossa on keskittynyt biologisten ongelmien ratkaisemiseen biofyysisillä menetelmillä. Hän on kehittänyt Shankar Balasubramanianin kanssa rinnakkaissekvensointia käyttävän DNA:n sekvensointitekniikaan, joka on sittemmin noussut käytetyimmäksi tavaksi sekvensoida DNA:ta. Heidät on palkittu tekniikasta muun muassa Royal Medalilla ja Millennium-teknologiapalkinnolla.

Elämäkerta
----------

Klenerman suoritti vuonna 1982 maisterin tutkintonsa Cambridgen yliopiston Christ’s Collegessa, ja vuonna 1986 hän valmistui kemian tohtoriksi Churchill Collegesta.

Valmistumisensa jälkeen Klenerman lähti suorittamaan väitöskirjan jälkeistä tutkimustyötä Stanfordin yliopistoon, ja sen jälkeen hän työskenteli seitsemän vuoden ajan BP:n tutkimusyksikössä. Christ’s College biokemiallisen kemian professoriksi hänet valittiin vuonna 1994.

Klenerman on urallaan keskittynyt monien erilaisten biologisten ongelmien ratkaisemiseen uusilla biofyysisillä menetelmillä, jotka ovat perustuneet laserfluoresenssispektroskopiaan ja SPM-mikroskopiaan. Klenerman alkoi vuonna 1997 työskennellä Shankar Balasubramanianin kanssa uuden DNA:n sekvensointimenetelmän kanssa. Tuotekehitys oli hidasta, ja he saivat ensimmäisen toimivan prototyypin valmiiksi vasta vuonna 2005. Klernmanin ryhmä keskittyi projektissa mittausmenetelmien rakentamiseen. Solexan-Illuminan menetelmänä tunnettu sekvensointitekniikka nousi nopeasti rinnakkaissekvensointitekniikoiden markkinajohtajaksi. Balasubramanian ja Klenerman olivat jo vuonna 1998 perustaneet tutkimuksensa sivutuotteena Solexa-nimisen yhtiön, jossa he kehittivät sekvensointia taloudellisesti kannattavaksi. Yhdysvaltalainen Illumina osti vuonna 2007 Solexan 600 miljoonalla dollarilla. He ovat saaneet työstään muun muassa Royal Medalin ja Millennium-teknologiapalkinnon.

Lähteet
-------

1. ↑  David Klenerman Companies House. Viitattu 19.5.2021. (englanniksi)
2. ↑  Cambridge in the 2019 New Year Honours List  2.1.2019. Cambridge Network Limited.  Arkistoitu 19.5.2021. Viitattu 19.5.2021. (englanniksi)
3. ↑  Suman De & David Klenerman: Imaging individual protein aggregates to follow aggregation and determine the role of aggregates in neurodegenerative disease.  *Biochimica et Biophysica Acta (BBA) - Proteins and Proteomics*, 2019, 1867. vsk, nro 10, s. 870–878. Artikkelin verkkoversio. Viitattu 19.5.2021.  (englanniksi)
4. ↑  Klenerman, Sir David, Professor of Biophysical Chemistry, University of Cambridge; Fellow, Christ’s College, Cambridge, since 1994 *Who's Who & Who Was Who*. Oxford University Press. Viitattu 19.5.2021. (englanniksi)
5. ↑  Professor David Klenerman (PDF) Cambridge University. Viitattu 19.5.2021. (englanniksi)
6. 1 2  Tuomas Kangasniemi: Uusi Millennium-palkinto miljoona kertaa nopeamman geenisekvenssimenetelmän kehittäjille – Näin se toimii askel askeleelta *Tekniikka & Talous*.  19.5.2021. Alma Media Oyj. Viitattu 19.5.2021.
7. ↑  Professor Sir Shankar Balasubramanian FRS The Royal Society. Viitattu 19.5.2021. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa

 |
|  |
| Tieteilijät | 
* ORCID
* Scopus

 |

 |